CELEX: 32019D1861
Language: lt
Date: 2019-10-31 00:00:00
Title: Komisijos įgyvendinimo sprendimas (ES) 2019/1861 2019 m. spalio 31 d. kuriuo dėl patikslinimo, ar įgyvendinimo sprendimo taikymo sritis apima tam tikrose M1 klasės iš vidaus įkraunamose hibridinėse elektra varomose transporto priemonėse (NOVC-HEV) įrengtą LED išorės apšvietimą, iš dalies keičiamas Įgyvendinimo sprendimas (ES) 2016/587 (Tekstas svarbus EEE)

7.11.2019   
               
               
                  LT
               
               
                  Europos Sąjungos oficialusis leidinys
               
               
                  L 286/15
               
            
         KOMISIJOS ĮGYVENDINIMO SPRENDIMAS (ES) 2019/1861
         2019 m. spalio 31 d.
         kuriuo dėl patikslinimo, ar įgyvendinimo sprendimo taikymo sritis apima tam tikrose M1 klasės iš vidaus įkraunamose hibridinėse elektra varomose transporto priemonėse (NOVC-HEV) įrengtą LED išorės apšvietimą, iš dalies keičiamas Įgyvendinimo sprendimas (ES) 2016/587
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
         kadangi:
         
                     (1)
                  
                  
                     2016 m. balandžio 14 d. Komisijos įgyvendinimo sprendimu (ES) 2016/587 (2) Komisija patvirtino bandymo metodiką, pagal kurią galima nustatyti, kiek sumažėja M1 klasės transporto priemonių išmetamas CO2 kiekis naudojant LED išorės apšvietimą;
                  
               
                     (2)
                  
                  
                     gamintojai „Audi AG“, „Bayerische Motoren Werke AG“, „Ford-Werke GmbH“, „Hyundai Motor Europe Technical Center GmbH“, „Jaguar Land Rover LTD“, „Volkswagen AG“, „FCA Italy S.p.A.“, „Automobiles Citroën Automobiles Peugeot PSA Automobiles SA“, „Opel Automobile GmbH – PSA“ ir „Renault SA“ (toliau – pareiškėjai) 2018 m. gruodžio 17 d. pateikė prašymą paaiškinti, ar to įgyvendinimo sprendimo taikymo sritis apima LED išorės apšvietimą, įrengtą tam tikrose iš vidaus įkraunamose hibridinėse elektra varomose M1 klasės transporto priemonėse (NOVC-HEV), atitinkančiose Jungtinių Tautų Europos ekonomikos komisijos taisyklės Nr. 101 (3) (toliau – JT EEK taisyklė Nr. 101) 8 priedo 5.3.2 skirsnio 3 punktą;
                  
               
                     (3)
                  
                  
                     Komisija prašymą įvertino pagal Reglamento (EB) Nr. 443/2009 12 straipsnį, Komisijos įgyvendinimo reglamentą (ES) Nr. 725/2011 (4) ir naujoviškų technologijų patvirtinimo pagal Reglamentą (EB) Nr. 443/2009 paraiškų rengimo technines gaires. Ji nustatė, kad, remiantis pareiškėjų pateiktais matavimo duomenimis, Įgyvendinimo sprendime (ES) 2016/587 nustatyta bandymo metodika turėtų būti laikoma tinkama nustatyti, kiek sumažėja šios konkrečios NOVC-HEV grupės transporto priemonių išmetamas CO2 kiekis naudojant LED išorės apšvietimą;
                  
               
                     (4)
                  
                  
                     todėl tikslinga paaiškinti, kad, po šio sprendimo įsigaliojimo teikiant bet kokią naują paraišką dėl išmetamo CO2 kiekio sumažinimo patvirtinimo, Įgyvendinimo sprendimo (ES) 2016/587 taikymo sritis apima M1 klasės vidaus degimo varikliu varomas transporto priemones ir NOVC-HEV, atitinkančias JT EEK taisyklės Nr. 101 8 priedo 5.3.2 skirsnio 3 punktą;
                  
               
                     (5)
                  
                  
                     todėl Įgyvendinimo sprendimas (ES) 2016/587 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Pakeitimas
            Įgyvendinimo sprendimo (ES) 2016/587 2 straipsnio 1 dalies įžanginė pastraipa pakeičiama taip:
            
               
                  „1.   Gamintojas gali prašyti patvirtinti išmetamo CO2 kiekio sumažėjimą dėl vienos ar kelių rūšių LED išorės apšvietimo, skirto naudoti vidaus degimo varikliu varomose M1 klasės transporto priemonėse arba Jungtinių Tautų Europos ekonomikos komisijos taisyklės Nr. 101 8 priedo 5.3.2 skirsnio 3 punktą atitinkančiose iš vidaus įkraunamose hibridinėse elektra varomose M1 klasės transporto priemonėse (NOVC-HEV), kurį sudaro vienas ar keli šių rūšių LED žibintai:“
               
            
         
         
            2 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            1 straipsnis taikomas patvirtinimo paraiškoms, pateiktoms po šio sprendimo įsigaliojimo dienos pagal Įgyvendinimo reglamento (ES) Nr. 725/2011 11 straipsnį.
         
         
            Priimta Briuselyje 2019 m. spalio 31 d.
            
               
                  Komisijos vardu
               
               Miguel ARIAS CAÑETE
               
                  Komisijos narys
               
            
         
         
            (1)  OL L 140, 2009 6 5, p. 1.
         
            (2)  2016 m. balandžio 14 d. Komisijos įgyvendinimo sprendimas (ES) 2016/587 dėl našiojo išorės apšvietimo, kuriam naudojami šviesos diodai, technologijos patvirtinimo kaip naujoviškos keleivinių automobilių išmetamo CO2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009 (OL L 101, 2016 4 16, p. 17).
         
            (3)  Jungtinių Tautų Europos ekonomikos komisijos (JT EEK) Taisyklė Nr. 101. Vieningos tik vidaus degimo varikliu arba hibridine elektrine jėgos pavara varomų lengvųjų automobilių patvirtinimo, atsižvelgiant į išmatuotą išmetamo anglies dioksido kiekį bei sunaudojamą degalų kiekį ir (arba) išmatuotą sunaudojamą elektros energijos kiekį bei elektrinę ridą, nuostatos ir tik elektrine jėgos pavara varomų M 1 bei N 1 kategorijų transporto priemonių patvirtinimo, atsižvelgiant į išmatuotą sunaudojamą elektros energijos kiekį bei elektrinę ridą, nuostatos (OL L 138, 2012 5 26, p. 1).
         
            (4)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011 7 26, p. 19).